În plus, dezvoltarea și funcționarea sistemului electronic centralizat pentru importul bunurilor culturale (denumit în continuare „sistemul ICG”) se află în strânsă legătură cu o altă inițiativă majoră a Comisiei în domeniul vamal: Sistemul de ghișeu unic al UE pentru vămi: schimbul de certificate (UE-CSW CERTEX).

Sistemul electronic centralizat urmează să intre în funcțiune în termen de cel mult șase ani de la data intrării în vigoare a regulamentului (28.6.2019), și anume cel târziu la 28 iunie 2025. În plus, sistemul nu va servi doar ca mijloc de stocare și schimb de informații între administrațiile statelor membre, ci și pentru îndeplinirea formalităților de către operatori, și anume transmiterea cererilor de licențe de import către autoritățile competente ale statelor membre și eliberarea acestor licențe, precum și transmiterea declarațiilor importatorilor către autoritățile vamale.

Domeniul de aplicare material al regulamentului este inspirat din Convenția UNESCO din 1970 și definit în anexă, enumerând categoriile de bunuri culturale care intră sub incidența regulii interdicției generale (partea A) și categoriile care fac obiectul licențelor de import (partea B) și, respectiv, al declarațiilor importatorilor (partea C).

Structura proiectului are la bază metodologia prevăzută în revizuirea din 2019 a PSM-V și în anexele la aceasta, inclusiv Sistemul de guvernanță, Politica UE în domeniul vamal privind procedura de modelare a proceselor economice și Strategia informatică. O foaie de parcurs cuprinzătoare, incluzând principalele etape ale proiectului și obiectivele esențiale de etapă, este prezentată în detaliu în anexa II.

O parte a proiectului privind importul bunurilor culturale este elaborată, de asemenea, în cadrul Sistemului de ghișeu unic al UE pentru vămi (revizuirea din 2019 a PSM-V Fișa 1.13), în care UE-CSW CERTEX este sistemul IT cheie. În anexa I la prezentul raport este prevăzut un extras al planificării UE-CSW CERTEX din PSM-V Fișa 1.13.

Acest prim raport anual privind progresele înregistrate se axează în principal pe etapa 1 și descrie evoluțiile din primul an de la intrarea în vigoare a regulamentului. Acesta analizează progresele realizate, evidențiind, de asemenea, obiectivele care trebuie îndeplinite, structura proiectului și abordarea planificării. Pe această bază, subliniază riscurile pentru eventualele întârzieri, precum și măsurile de atenuare preconizate.

Sistemul UE-CSW CERTEX are drept scop interconectarea sistemelor centralizate ale UE pentru formalitățile nevamale ale Uniunii, cu sistemele vamale naționale, pentru a permite schimbul digital de documente justificative, rezultate ale controalelor și rezultate ale procedurilor vamale și nevamale. Operatorii vor beneficia de acest mecanism prin faptul că nu trebuie să dispună de copii fizice ale documentelor, iar autoritățile competente nu vor fi nevoite să se ocupe de verificarea autenticității declarațiilor importatorului și a licențelor de import.

În continuare, se elaborează un document strategic, care furnizează informații mai detaliate referitoare la definirea proiectului în ceea ce privește structura, costurile, intervalul de timp și riscurile, precum și informații privind obiectivele de etapă, rezultatele și organizarea proiectului. Ulterior, pentru a permite o înțelegere și o analiză comune, se utilizează modelarea proceselor economice (business process modelling – BPM), practica prin care procesele economice din legislație sunt reprezentate grafic în fluxuri de proces sau modele de proces și care este utilizată pentru a contribui la elaborarea specificațiilor funcționale ale sistemelor.

Etapa 2 – Dezvoltarea sistemului:

În continuare, sunt elaborate specificațiile tehnice care identifică mai în detaliu modul în care va fi construit sistemul, structura care va fi utilizată, mesajele care vor fi transmise de operatorii economici, interfețele cu alte sisteme, planurile de testare etc.

Odată ce proiectul sistemului este pregătit din perspectivă conceptuală, iar rezultatele enumerate în tabelul 1, la obiectivele de etapă 1 și 3 (a se vedea anexa I) sunt obținute, este inițiată o activitate mai aprofundată și sunt avute în vedere mai multe aspecte de natură tehnică în specificațiile privind aplicația și serviciul și în specificațiile tehnice ale sistemului, reprezentând evoluția naturală a rezultatelor obținute în etapele de analiză a proceselor de lucru și de demarare a proiectului.

Etapa 3 – Punere în funcțiune și operațiuni:

În cele din urmă, este inițiată etapa efectivă de dezvoltare a tehnologiei informației (etapa de construcție), care este urmată de o etapă de tranziție, în cadrul căreia primele versiuni ale sistemului sunt lansate treptat către diverse grupuri de utilizatori și se efectuează teste. În paralel cu acțiunile de lansare și testare au loc și activitățile de formare și comunicare privind funcționarea sistemului.

În cazul sistemului electronic pentru importul de bunuri culturale (ICG), nu este prevăzută integrarea serviciului respectiv în sistemele naționale de acordare a licențelor pentru bunuri culturale existente în unele state membre, și nici punerea tehnică în aplicare la nivel național, dat fiind faptul că sistemul ICG va fi gestionat la nivel central de către Comisie. Operatorii și autoritățile competente deopotrivă vor putea accesa și utiliza sistemul prin intermediul interfeței grafice cu utilizatorul (GUI) furnizată de Comisie.

Din punct de vedere politic, această alegere este considerată cea mai potrivită soluție, având în vedere complexitatea bunurilor culturale care fac obiectul schimburilor comerciale. În fapt, sistemele vamale ca atare nu sunt dotate în mod corespunzător pentru a permite o descriere completă și detaliată a fiecărui element al patrimoniului cultural care, în majoritatea cazurilor, este unic în sine.

Pe de altă parte, sistemul ICG va fi interconectat cu administrațiile vamale ale statelor membre prin intermediul UE-CSW CERTEX, în scopul de a permite efectuarea controalelor vamale automate asupra documentelor emise pentru importul bunurilor culturale. Această activitate va implica efectuarea testelor de conformitate.

4.Imagine de ansamblu a PROGRESELOR înregistrate

Consultări și discuții

În prima etapă, Comisia pregătește adoptarea dispozițiilor de punere în aplicare pentru instituirea sistemului electronic. Pentru a obține o perspectivă mai bună din punct de vedere al aplicării practice, aceasta se consultă în permanență în materie de opțiuni strategice cu delegații statelor membre în cadrul grupului de experți pe probleme vamale referitoare la bunurile culturale.

Grupul de experți este un forum de discuții privind aspecte legate de punerea în aplicare a legislației Uniunii referitoare la bunurile culturale care aparțin domeniului vamal și, în special, a regulamentului privind exportul bunurilor culturale, care conține un set de norme ce prevăd, de asemenea, un sistem de acordare a licențelor – la export – care este în vigoare din 1993.

Comisia aduce la cunoștința asociațiilor de pe piața obiectelor de artă progresele înregistrate cu fiecare ocazie, ascultă și ia în considerare preocupările exprimate de acestea, în vederea asigurării faptului că punerea practică în aplicare a regulamentului este adaptată în mod corespunzător la realitățile pieței.

Pe măsură ce procesul de elaborare a actului de punere în aplicare avansează, Comisia va desfășura consultările finale cu Comitetul instituit prin Regulamentul (CE) 2019/880, întrucât acesta ar fi organismul care votează în ultimă instanță asupra actului de punere în aplicare.



În paralel, Comisia a creat un „Grup de proiect în cadrul programului Vamă 2020 privind importul bunurilor culturale” („PGICG”), care servește drept platformă de discuții și reunește experți din cadrul administrațiilor vamale naționale și al autorităților (culturale) competente, cu experiență în ceea ce privește îndeplinirea formalităților de acordare a licențelor în materie de patrimoniu, în special digital, pentru a oferi sprijin în elaborarea actului de punere în aplicare, în definirea parametrilor și în elaborarea criteriilor pentru specificațiile funcționale ale sistemului.

Grupul de proiect este format din 18 delegați din 11 state membre (AT, BE, BG, ES, LV, PT, RO, DE, NL, IT, FR) și, până în prezent, s-a reunit de șase ori.

În mod specific, grupul de proiect oferă sprijin și expertiză în ceea ce privește:

(a)Elaborarea și perfecționarea progresivă a actului de punere în aplicare în ceea ce privește crearea unui sistem electronic centralizat;

(b)Dezvoltarea funcționalităților sistemului în vederea creării unui sistem electronic interoperabil de acordare a licențelor la nivelul UE, în scopul de a garanta că importul bunurilor culturale face obiectul unor controale uniforme la intrarea lor pe teritoriul vamal al Uniunii;